ЦIыхубэм фIыуэ ялъэгъуа уэрэджыIакIуэ
 Къэбэрдей-Балъкъэр, Къэрэшей-Шэрджэс, Адыгэ, Ингуш, Осетие Ипщэ республикэхэм я цIыхубэ артисткэ Сокъур Ольгэ и ныбжьыр мазаем и 22-м илъэс бжыгъэ дахэ ирокъу. Дуней псом адыгэ щыпсэу дэнэ щIыпIи фIыуэ къыщацIыхуа икIи зи уэрэдхэр ягу дыхьэ а бзылъхугъэм куэдым я гукъыдэжым зэрыхигъахъуэмрэ дэрэжэгъуэ зэраритымрэ гуапэщ. ЦIыхубэм фIыуэ ялъэгъуа, уэрэд жыIэным къыхуигъэщIа артисткэ цIэрыIуэм илъэс куэд щIауэ республикэм и макъамэ гъуазджэмрэ щэнхабзэмрэ хэлъхьэныгъэфIхэр хуещI.
ЖЭМТХЬЭЛЭ къуажэм щыщ Сокъур Хьэбалэрэ Зеикъуэ къыдэкIа Абазэ Мелихъанрэ къащIэхъуа щIалэмрэ (Олег) хъыджэбзитIымрэ (Ольгэрэ Людэрэ) адыгэ хабзэм, хьэл-щэн дахэм, щэнхабзэм, гъуазджэм щIапIыкIащ.
Ольгэ и унагъуэм щымащIэтэкъым зыдэплъеин. Хьэбалэ гитарэ еуэу уэрэд жиIэн фIэфI дыдэт, Мелихъани Нарткъалэ АТП-м и хорым хэтт, Олеги Люди адэ-анэм макъамэм драгъэхьэхат. Аращ сабийуэ уэрэд жыIэныр Iэпэгъу зыщIа Ольгэ къыхиха IэщIагъэр и Iыхьлыхэм къыщIыдаIыгъари. КъыдамыIыгъынкIи Iэмал иIэтэкъым, сыту жыпIэмэ школым щеджа зэманым и нэхъыбэр актовэ пэшым щигъэкIуат, апхуэдизкIэ уэрэд жыIэным зыIэпишати. Уэрэдымрэ макъамэмрэ апхуэдизу ятхьэкъуа, ахэр Iэпэгъу зыхуэхъуа пщащэр а IэщIагъэм къызэрыхуигъэщIам шэч хэлътэкъым.
Курыт еджапIэр къиуха нэужь, Ольгэ Налшык дэт Музыкэ училищэм уэрэд жыIэнымкIэ и къудамэм щIэтIысхьащ. Япэу уэрэд жиIэн зэрыщIидзар урысыбзэми, училищэм и егъэджакIуэ Гергоковэ Тамарэ адыгэбзэкIи игъэзащIэу иригъэсащ. Иджы долъагъу Ольгэ балъкъэрыбзэкIэ, къумыкъубзэкIэ, осетиныбзэкIэ, хьэрыпыбзэкIэ, тыркубзэкIэ, абазэбзэкIэ, нэгъуэщI бзэ куэдкIи утыкухэм уэрэд зэрыщыжиIэр.
Училищэр къиуха нэужь, Ольгэ ди республикэм и къэрал телерадиокомпанием щылэжьащ. Уэрэдымрэ къафэмкIэ Къэбэрдей-Балъкъэр къэрал ансамблым хэтуи и закъуэуи Ольгэ уэрэд жиIэу щытащ. ЦIыху 30 - 35-рэ зыхэт радиокомитетым и хорым Ольгэ щадэлэжьащ Пщыгъуэш Юрэ, Мэремыкъуэ Хъусен, Джыназ Нурбий, Багъ Любэ, КIасэ Майе, Наймановэ Iэсият, Уэтэр МуIэед, Сосмакъ Валентинэ, Мамбэт Мадинэ сымэ.
Радиомрэ телевиденэмрэ я хорыр 1998 гъэм щызэхуащIыжам уэрэджыIакIуэ куэд IэнатIэншэу къэнащ. Музыкэ театрым кIуаи къахэкIащ. И закъуэу лэжьэн щыщIидзэм, Ольгэ дэтхэнэ зы уэрэджыIакIуэри зыщIэхъуэпс Iэмал дахэ къылъыкъуэкIащ - езыр зыхуей уэрэдхэр игъэзэщIэну. Къыхэгъэщыпхъэщ, Музыкэ театрым иджыри зэгурыIуэныгъэкIэ зэрыдэлажьэр, концерт, гуфIэгъуэ зэхыхьэхэм зэрырагъэблагъэр.
Сокъурым Iэмал игъуэтащ щIыпIэ куэдым концерт щитыну. Ар зи фIыщIэу Ольгэ къилъытэр Дунейпсо Арткомитетым и унафэщIым и къуэдзэ, Дунейпсо Арткомитетым Кавказ Ищхъэрэм щиIэ къудамэм и унафэщI Бейтыгъуэн Iэуесщ. Сокъурыр ирагъэблэгъащ Сирием, Иорданием, Тыркум, Франджым, Германием, Италием, Грецием, Иракым, Чехием, Словакием, Америкэм и Штат Зэгуэтхэм, Израилым и Рихьэние адыгэ къуажэм, нэгъуэщI щIыналъэ куэдым. Абы гуапэ щыхъуащ а щIыналъэхэм куэду щыпсэу ди лъэпкъэгъухэр екIуу къызэрыIущIар, адыгэ уэрэдыжьхэм нобэр къыздэсым пщIэ ин зэрыхуащIыр, къызыхэкIар зэращымыгъупщэр, я щэнхабзэ хъугъуэфIыгъуэр, хабзэр, бзэр щIэблэм зэрырагъащIэр.
Зэщхьэгъусэхэу Апхуд Русланрэ Жыкъуэ Залинэрэ, пшынауэ Iэзэ Гуэнгъэпщ Артур сымэ я гъусэу Сокъур Ольгэ илъэситху и пэкIэ Америкэм и Штат Зэгуэтхэм ирагъэблэгъащ. Гупым Нью-Джерси къалэм концертитI щатащ. Пшыхьхэр Апхуд Руслан иригъэкIуэкIащ. Адыгэхэм я гъусэу къэрэшейхэми концертхэм зрагъэхьэлIащ. Ольгэ игъэзащIэ цIыхубэ уэрэдыжьхэр, Артур и макъамэхэр, Русланрэ Залинэрэ ягъэзэщIа лъэпкъ къафэхэр хуабжьу ягу зэрыдыхьам и щыхьэту Iэгуауэшхуэ хуаIэтащ. Нью-Джерси щылажьэ Адыгэ ФIыщIэ Хасэм нэхъапэIуэкIэ иригъэблагъэу щхьэзакъуэ концертитI Сокъурым щитауэ зэрыщытар и гум IэфIу къинэжащ. Къытрагъэзэжу зэрырагъэблэгъари гуапэ щыхъуащ.
Ольгэ егъэзащIэ КIыщокъуэ Алим, Сэхъу Хьэсэн, Къанкъул ФIыцIэ, Къэбэрдокъуэ Борис, Къущхьэ Тыгъуэн, Кулиев Къайсын, ТIэш Хьэмид, ЗэрамыщIэ Заретэ, Тубай Артур, Думэн Мурадин, Джэдгъэф Хъусен, Молэ Владимир, Блашэ Владимир, Щомахуэ Хьэсэнбий, Сэншокъуэ Iэсият, Усваев Амур, Зумакуловэ Танзила, Асановэ Кулинэ, Лий Аслъэн, Зэгъэщтокъуэ Людэ, АфэщIагъуэ Зое, Даур Аслъэн, Вындыжь Марие, Бейтыгъуэн Iэуес, Къэшэж Иннэ, Амирамов Ефрем, Росинская Ольгэ сымэ я псалъэхэмрэ макъамэхэмрэ зыщIэлъ уэрэдхэр. КъищынэмыщIауэ, куэдым фIыуэ ялъагъу адыгэ уэрэдыжьхэми гулъытэ ин яхуещI, иужьрей зэманым макъами етх.
Иджырей уэрэджыIакIуэ куэдым я гъусэу Сокъур Ольгэ утыку къохьэ. Апхуэдэхэщ Нэхущ Чэрим, Зеущэ Iэуес, Хъыжьырокъуэ СулътIан, Аслъэн Iэсият, Газаев Алим, Уэзрокъуэ Чэрим, Мэрем Гокхъан сымэ, нэгъуэщIхэри.
- Макъамэм зэрызихъуэжым хуэдэу, цIыхум и гупсысэкIэми зэрызиужьыр ди нэгу щIокI. Зи псалъэхэр мыхьэнэншэ, пкъы зыщIэмыт уэрэдхэм нобэ дрихьэлIэми, ущедаIуэкIэ дамэ къыптезыгъакIэ, псэ зыхалъхьа уэрэдхэри зэрыщыIэм дегъэгушхуэ, - жеIэ Ольгэ. - ЦIыхубэм ягу дыхьа пасэрей адыгэ уэрэдыжьхэр къызогъэщIэрэщIэж, я лъабжьэр, я пкъыр къэзгъэнэжу, езгъэфIакIуэу. Апхуэдэ уэрэд зыбжанэ нэхъапэкIэ утыку къисхьащ. ХущIыхьэ­гъуэ щызгъуэткIэ, цIыхубэ уэрэдыжьхэри згъэзащIэ иджырей уэрэдхэри щызэхуэхьэса альбомхэм я ужь ситщ. ЕтIанэгъэ, къызэхъулIэмэ, си юбилей бенефис пшыхь къызэзгъэпэщыну апхуэдэ мурад дахэ сиIэщ. Абы ирихьэлIэу «Адыгэ псалъэ» газетри интервьюкIэ фыкъызогъэгугъэ.
Ольгэ и дуней тетыкIэри дахэщ. И лэжьэгъухэми къэзыцIыхухэми ар фIыуэ къалъагъу, гушыIэ дахэ зэрыхэлъым, зэрыцIыху гуапэм папщIэ. Сокъурым и гур нэхъ щыхэхъуэр цIыхухэм я пащхъэ уэрэдыщIэхэр къыщрихьэрщ. УэрэджыIакIуэ пажэм и гуащIэмрэ и зэфIэкIымрэ къалъытэри, хуэфащэ пщIэ мызэ-мытIэу къыхуащIащ, щIы­хьыцIэхэр, фIыщIэ, щытхъу тхылъхэр къыхуагъэфэщащ. Дунейпсо Адыгэ Хасэм и тхьэмадэ Сэхъурокъуэ Хьэутий абы иритащ я IуэхущIапIэм къыбгъэдэкI щIыхь тхылъымрэ дамыгъэмрэ, адыгэ лъэпкъым и къэкIуэнум зэрытелажьэм папщIэ. УэрэджыIакIуэхэм ящыщу апхуэдэ пщIэрэ гулъытэрэ япэ дыдэу зыхуащIар аращ. Шэч хэмылъу, ар Ольгэ и утыку итыкIэ дахэмрэ и лэжьыгъэфIымрэ къыпэкIуащ. ДяпэкIи ефIэкIуэну, цIыхубэм зэрыхуэупсэ гукъыдэжымрэ дэрэжэгъуэмрэ къыпэкIуэ лъагъуныгъэр нэхъ кIащхъуэ мыхъуу илъэс куэдкIэ утыкур игъэдэхэну ди гуапэщ!
ТЕКIУЖЬ Заретэ.
